Memorie tradimus futurorum quod Dominus Milo de Frolesio dedit Deo et ecclesie Molismensis fratribusque in eodem castro commorantibus, pro anima sua cum moriretur, terram Sosii a fago super fontem usque ad aquam Bibrisonii, et a rupe usque ad rupem et corvatam quam a dominio habebat, quæ est a rivo prefato usque ad nemus. Laudavit hoc Elisabeth, uxor ejus, et Pontius et Gaudinus vel Huyo canonicus, et Odo, filii ejus, et Regina, filia ejus, cum ceteris infantibus, nec non fratres ejusdem Milonis: Otmundus, Gaudinus, Guilelmus Mala Pars, Rolannus Olivierus, qui etiam hujus doni testes sunt. Acta sunt hec apud Granciacum castrum, anno incarnationis Dominice M°C° vicesimo tertio, mense octobris, episcopo Joceranno, Lingonensis presidente, Stephano episcopo Æduensi extante, Huyone Duce Burgundie principante, domino Jesu super omnia regnante.